Enith Brigitha

**Enith Sijtje Maria Brigitha** (☆ 15 di aprel 1955 na Willemstad) ta un eks-landadó kurasoleño-hulandes. Den dékada 1970 e tabata un di e landadónan hulandes mas importante, ora el a representá Hulanda na Weganan Olímpiko 1972 i 1976. Na e último weganan e ta gana dos medaya di bròns den 100 i 200 meter estilo liber, birando e promé muhé di koló pa gana un medaya olímpiko pa Hulanda i e promé landadó di koló na mundu pa konkista un medaya olímpiko. 

## Bida
Enith Brigitha a nase na Kòrsou, e promé yu i úniko yu muhé den e famia di sinku yu di Coby Clasina Huijer i Nicolas Rosa Brigitha. Su mama ta hulandes-oropeo i su tata yu di Kòrsou. E ta siña landa den laman. Su karera den landamentu ta kuminsa na e edat di 11 aña komo e partisipante mas hoben na e Weganan di Reino. Ku 15 aña e ta muda pa Amsterdam ku su mama i rumannan. Einan e ta traha komo bendedó den un pakus grandi mientras e tabata kontinua su treinen di landamentu na e klup *Het Y*. 

Den 1972, Brigitha tabata e promé landadó femenino hulandes pa kompletá 100 meter estilo liber denter di un minüt. Entre 1972 i 1979 e tabata sin duda e mihó landadó femenino di Hulanda i tabata no solamente un landadó estilo liber; pero riba dje a destaká den estilo lomba, mariposa i estilo variá. En total ela sa di konkista 21 título nashonal.

Na nivel internashonal, tambe, e por a midi bon ku e mihónan den landamentu. Den kampeonatonan oropeo e ta gana sinku medaya individual: dos di plata i tres di bròns. Na e Kampeonato Mundial di Landamentu di 1973 i 1975, e tabata medayista, logrando un di plata (riba 200 meter lomba) i kuater di bròns. Brigitha a representá Hulanda na Weganan Olímpiko di Zomer 1972 na München, (Alemania) i 1976 na Montreal (Canada). Den e Weganan di Montreal e ta konkista e medaya di bròns den 100 i 200 meter estilo liber; Kornelia Ender di Ost-Alemania tabata e medayista di oro riba ambos distansia. Semper e mester a tolerá ku e landadónan di Ost-Alemania ta termina su dilanti. Despues a sali na kla ku nan tabata usa "doping" pa logra resultadonan superior. Brigitha, birando e promé landadó di koló na mundu komo medayista olímpiko, a konsiderá e di tres lugá riba 100 meter (den 56.65 sekònde) komo e logro mas dushi di su karera deportivo i igual na e título olímpiko. 

Despues di su karera deportivo Brigitha tabata instruktor di landamentu na Diemen i Almere.  

## Homenahe
Na Hulanda Enith Brigitha a wòrdu proklamá den kategoria femenino "Deportista di Aña" 1973 i 1974. Na 1979 el a wòrdu kondekorá komo Kabayero (*Ridder*) den Orden di Oranje-Nassau. Na 2016 na estado Florida (Merka) el a wòrdu inkorporá den e prestigioso "Swimming Hall of Fame", rekonosí pa e Federashon Internashonal di Landamentu. Na sèptèmber 2017 ta sali publiká e historia di su bida den forma di un buki: Enith Brigitha. Zwemmen in de schaduw van doping.  E mesun aña tambe e ta risibí e premio hulandes "Black Achievement Award" den kategoria deporte. Na 2020 a develá un mural na stadion SDK na Kòrsou ku un potret di Enith Brigitha, traha pa Jhomar Loaiza. Dia 15 di òktober 2022 a develá su estatua den Lumièrepark na Almere, siudat unda ela biba binti aña. Esaki tabata e promé estatua na honor di un muhé di koló na Hulanda. E obra a wòrdu realisa ku "crowdfunding" i ta traha pa e eskultor kurasoleño Patrick Mezas.